**Tisztelt Polgármester Úr!**

A privatizáció a könnyűipart 1992-94. között érte el Vas megyében. Sorra szűntek meg a vállalkozások vagy alakultak át kisebb méretű más jellegű vállalkozási formákká. Megszűntek iskolánk (többszöri névváltozáson átesett, de a vállalkozások és a köztudatban Oladi Szakképző Iskolaként emlegetett) a vállalkozások által üzemeltetett tanműhelyei, például Sabaria Marc Cipőgyár, Sabina, Savária és Centex Ruhaipari üzemek, illetve a későbbiekben a STYL Ruhagyár oktatóbázisa.

Az 1992/93. tanévben költözött a ruhaipari tanműhely a jelenlegi Szombathely, 11-es Huszár u. 147. (Lesvár Csárda) épületbe. A beköltözést a fenntartó SZMJV Önkormányzata ideiglenesnek tervezte, hiszen az akkori Városrendezési tervben a tanműhely épülete a központi iskola Szombathely, Simon István u. 2-6. mellé épült volna.

A tanműhely felújítására több terv készült, közgyűlési határozatok születtek, melyek nem valósultak meg. A moduláris képzés bevezetésével az iskola vezetése és a fenntartó a központi iskola mellé épülő, új engedélyezett kiviteli tervekkel készült tanműhelyépítést részesítette előnyben, melynek építésére központi pályázatot szeretett volna igénybe venni. Sajnos ennek a tervnek megvalósítása sem sikerült a TISZK-ek átszervezése, illetve a fenntartóváltások miatt. Az új törvényi szabályozás a szakképzést, a szakoktatást életszerű munkahelyzetben szeretné megvalósítani.

A női szabó és férfiszabó 34-es szintű szakmunkásképzésnek nagy hagyománya van iskolánkban, a megye ruhaipari cégeit a mikro-vállalkozásoktól a nagyvállalkozásokig iskolánk látja el szakmunkás munkaerővel. A képzés szerkezete moduláris, több rész-szakképesítésből áll:

* lakástextil-készítő
* textiltermék-összeállító, és
* női szabó vagy férfiszabó.

A női és férfiszabó modulban tanítjuk a méretes ruhakészítést és a sorozatgyártást is.

Tanműhelyünk eszközparkja korszerű a nyertes decentralizált pályázati beszerzéseknek köszönhetően, melyet a 23 évben tudatosan, tervszerűen végeztünk. A ruhaipari képzésben rendelkezésre állnak a szaktanárok, szakoktatók. Szakmai tudásukat elismerve fejlesztő pedagógusként 2 fő készítette a ruhaipari szakmák szakmai és vizsgakövetelményeit, moduljainak tananyagtartalmát, illetve folyamatosan részt vesznek a kerettanterv gondozásában, felülvizsgálatában, fejlesztésében. Az új szakgimnáziumok szakmai kimenetének meghatározásában, melyhez kikérték a vállalkozások, munkáltatók véleményét, hogy milyen irányú szakember utánpótlásra van szükségük.

A nyugat-dunántúli régióban található az ország legtöbb könnyű- és ruhaipari vállalkozása, számuk Vas megyében jelentős. Intézményünk SZOSZSZC Oladi Szakképző Iskolájában folyik csak ruhaipari technikusképzés a nyugat-dunántúli régió területén. A vállalkozásoknak igényük lenne a magasabb létszámú 54-es szintű, érettségire épülő ruhaipari technikusokra, hiszen a gyártásszervezés, a gyártás-előkészítés területén informatikai ismeretekre és nyelvtudásra van szüksége a munkavállalóknak. A szakképzett munkaerőre nagy igény lenne, nemcsak a ruhaipar részéről, hanem a megyébe települt autóipari-, bútoripari beszállítóknak is. A ruhaipari cégek részéről a női és férfiszabó szakmunkásokra nagy a kereslet, hiszen a szakmunkásainak nagy része eléri a nyugdíj korhatárt és a betanított munkaerő a magas minőségű terméket nem képes előállítani. A bérmunka mellett legtöbb vállalkozás arra törekszik, hogy saját tervezésű terméket állítson elő és értékesítsen. A több lábon állás minden vállalkozás túlélési stratégiája. A cipőipari képzés 15 éve befejeződött, nincs utánpótlás és a fejlődés gátja a hiányzó szakképzett munkaerő.

A jogszabályi változások a duális képzést preferálják a szakképzésben, de sajnos a ruhaipari szakmák képzését teljes mértékben egy vállalkozás sem tudja biztosítani. A kerettanterv összetett és a cégek profilja általában egy vagy két termékcsaládra szakosodott, ezért van szükség központi tanműhelyre, amely a hiányzó ismereteket és az alapképzést biztosítani tudja. Az ágazati szakközépiskolai gyakorlati képzést, amely egyben része a szakmai érettségeinek, csak iskolai tanműhelyben lehet folytatni. A ruhaipar egy divatszakma, amely állandó meg-megújuló designhoz kötött és a jelentkező tanulók és szüleik számára riasztó a jelenlegi tanműhely épületének állapota.

A szakmunkásképzésbe a beiskolázás nagyon nehéz, különösen akkor, ha a feltételek nincsenek megteremtve. A ruhaipar a divathoz kötött, ezért a képzés infrastruktúrájának is tükrözni kellene a designt, a szépséget és a fiatalok elé jövőképet állítani a szakma jövőjével kapcsolatban, ezért a vállalkozások véleményét tudom elfogadni, akik szeretnének jól képzett, a szakma iránt elkötelezett dolgozókat foglalkoztatni. A szakma szépségét szívesen mutatnák meg a képzőhelyen, ahol termékeiknek bemutatási lehetőségük lenne a diákok és szüleik számára, megkönnyítve a pályaválasztást, és növelni a beiskolázandó tanulók létszámát a könnyűipari szakmákra.

2015. májusában a Vas Megyei Kereskedelmi és Iparkamara a bevont szakmai szervezetekkel illetve az érdeklődő vállalkozásokkal közösen elindította könnyűipari ágazatfejlesztési programját. Az első egyezető fórumra 2015. május 18-án került sor, azóta két újabb tanácskozás volt. Elkészült a megyére vonatkozó könnyűipari helyzetkép és megalakult a három munkacsoport (Humánerőforrás-fejlesztés, Szolgáltatásfejlesztés, Termék- és technológiafejlesztés). A Tanácskozások résztvevői egyetértettek abban, hogy szükséges az ágazat stratégiai fejlesztése. A megyében hagyományos iparágnak tekinthető könnyűiparban meg van a kritikus vállalkozói tömeg, illetve foglalkoztatási potenciál. A megyei könnyűipari szakképzés fejlesztése a vállalkozások fejlesztésének stratégiai alappillére.

Szombathely, 2015. szeptember 2.

Rettegi Attila sk.

főigazgató

Szombathelyi Szolgáltatási Szakképzési Centrum